Predkladacia správa

Návrh nariadenia vlády Slovenskej republiky, ktorým sa ustanovujú  zvýšené platové tarify štátnych zamestnancov (ďalej len „nariadenie vlády“) sa predkladá v súlade s § 105 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov. 
Predložený návrh nariadenia vlády Slovenskej republiky je plnením čl. II. bodu 3 Kolektívnej zmluvy vyššieho stupňa v štátnej službe na rok 2007 a ustanovenia § 5 ods. 1 zákona č. 681/2006 Z. z. o štátnom rozpočte na rok 2007, podľa ktorých sa platové tarify štátnych zamestnancov zvýšia o 4 % od 1. júla 2007.

Návrh nariadenia vlády nemá vplyv na zamestnanosť a tvorbu pracovných miest, ani dopad na životné prostredie. Predložený návrh nemá vplyv na rozpočet obcí a rozpočty vyšších územných celkov. Finančné krytie z hľadiska štátneho rozpočtu je zabezpečené zákonom č. 681/2006 Z. z. o štátnom rozpočte na rok 2007. Dopad na štátny rozpočet je vyčíslený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. 

	Návrh nariadenia vlády bol v rámci medzirezortného pripomienkového konania zaslaný 48 pripomienkujúcim orgánom. V určenom termíne stanoviská zaslalo 40 pripomienkujúcich subjektov.  Dva pripomienkujúce subjekty zaslali  tri pripomienky. Žiadna pripomienka nebola zásadného charakteru. Výsledky medzirezortného pripomienkového konania sú podrobnejšie uvedené vo vyhodnotení medzirezortného pripomienkového konania.

Návrh nariadenia vlády bol dňa 24. apríla 2007 prerokovaný v Legislatívnej rade vlády Slovenskej republiky. Predložené nové znenie návrhu nariadenia vlády je upravené v zmysle jej pripomienok.